तेजबिना काठमाडौंको उडान
थ्रीस्टारबाट खेलिसकेका नाइजेरियन डिफेन्डर पिटर सेगुन गत वर्ष सहिद स्मारक ‘ए’ डिभिजन लिग विजेता मछिन्द्र क्लबका महत्त्वपूर्ण सदस्य हुन् ।
काठमाडौँ — थ्रीस्टारबाट खेलिसकेका नाइजेरियन डिफेन्डर पिटर सेगुन गत वर्ष सहिद स्मारक ‘ए’ डिभिजन लिग विजेता मछिन्द्र क्लबका महत्त्वपूर्ण सदस्य हुन् ।पुलिस र मनाङ मर्स्याङ्दीमा खेल्दै मिडफिल्डर तेज तामाङ राष्ट्रिय टिमकै महत्त्वपूर्ण खेलाडीको रूपमा स्थापित भइसकेका छन् । काठमाडौं रेजर्सका उनलाई कोभिड–१९ पोजिटिभ भयो । ललितपुर सिटी एफसीका पिटरले श्रम स्वीकृति पाएका छैनन् । त्यसैले यी दुईले देशकै पहिलो फ्रेन्चाइज टिमको फुटबल प्रतियोगिता नेपाल सुपर लिग (एनएसएल) को उद्घाटन खेल नै गुमाए, जसमा काठमाडौंले १–० ले बाजी मार्‍यो ।कोरोना भाइरसको महामारीले फेरि तनाब बढाइरहेका बेला दशरथ रंगशालामा सुरु भएको एनएसएलको पहिलो खेलमा दुवै खेलाडीको अभाव देखियो । ललितपुरको सेन्टर–ब्याक फितलो साबित भयो भने काठमाडौं मिडफिल्डमा हाबी हुन सकेन । ‘फुटबल हामीले राम्रो खेल्यौं, खेल उसले (काठमाडौं) ले जित्यो,’ ललितपुरका प्रशिक्षक प्रदीप हुमागाईंले भने, ‘बल पोजेसन पनि हाम्रै राम्रो थियो ।’ उनी ११ वर्षअघि थ्रीस्टारलाई सहिद स्मारक लिगको उपाधि दिलाएपछि अमेरिका पुगेका थिए । त्यसयता यसैपालि घरेलु फुटबलमा फर्किएका उनको दाबी गलत होइन । तर, दुई टिमको प्रदर्शनमा खासै अन्तर भने थिएन ।‘सुपर लिगको पहिलो खेल जितेकामा खुसी छु,’ ३ अंक जोडेपछि काठमाडौंका प्रशिक्षक बालगोपाल महर्जनले भने, ‘पहिलो खेल सधैं गाह्रै हुन्छ । पहिलो हाफमा ललितपुरले राम्रो खेल्यो । हामीलाई दबाबमा राख्यो । अट्याकिङ थर्ड (विपक्षीका लागि खतरनाक हुने क्षेत्र) मा अलि खेल्न सकेनौं । आउने खेलमा सुधारको प्रयास गर्नेछौं ।’ चैतमा सम्पन्न थ्री नेसन्स कपमा उनले थपे, ‘हाम्रा दुई स्ट्राइकरले राम्रो गरे । दोस्रो हाफमा खेलाडीले निर्देशनअनुसार खेले ।’ उनले अग्रपंक्तिमा क्यामरुनी स्ट्राइकरद्वय मेसोके ओलोमोउ र स्टेफेन समिरलाई उतारेका थिए । उनीहरूले बारम्बार ललितपुरको डिफेन्सलाई सताइरहे ।एनएसएलकै पहिलो गोलकर्ता बने मेसोके । स्टेफेनले करिब २८ यार्डबाट प्रहार गरेको बल ललितपुरका गोलकिपर अर्पण कार्कीले रोके र त्यही रिबाउन्डलाई तुरुन्तै मेसोकेले गोलमा परिणत गर्दै काठमाडौंलाई ६६ औं मिनेटमा अग्रता दिलाए । त्यसअघि स्टेफेनले ३३ औं मिनेटमा प्रहार गरेको बल पोस्टमा लागेर फर्केको थियो ।काठमाडौंविरुद्ध ललितपुरको खेल एक हिसाबले भाटभटेनी सुपरमार्केटविरुद्ध मोरङ अटो वर्क्सको प्रतिस्पर्धा पनि हो । किनभने ललितपुरको स्वामित्व भाटभटेनीमा छ भने काठमाडौं मोरङ अटो वर्क्सको टिम हो । यी दुईसहित एनएसएलका सातै टिम नेपाली फुटबलका नयाँ क्लब हुन्, जो उद्योगी–व्यापारिक घरानासँग जोडिएका छन् । यस्तो प्रतिष्ठाको लडाइँमा ललितपुरले ७१ औं मिनेटमा बराबरी गर्ने मौका पाएको थियो । तर, अजरबैजानका नुर्लान जाहिदलाई ‘वान भर्सेस वान’ मा काठमाडौंका गोलपिकर विकेश कुथुले असफल पारिदिए । ६ मिनेट थप इन्ज्युरी समयमा ललितपुरका कप्तान अन्जन विष्टको अन्तिम प्रहार पनि विकेशको हातमै पुगेको थियो ।नुर्लान अजरबैजानको यू–१९ र यू–२१ टिमबाट खेलिसकेका मिडफिल्डर हुन् । अजरबैजान, मोल्दोभा र इस्टोनियाको शीर्ष लिग खेल्दै उनी ललितपुर आइपुगेका हुन् । अग्रपंक्तिमा उनीसँगै अन्जन थिए भने मुख्य फरवार्ड क्रोएसियन भिलिम पोसिनकोभिक । पहिलो खेलमा उनीहरूको ‘टिमवर्क’ राम्रो भएन । त्यसैले पनि काठमाडौंका मिडफिल्डर सन्जोक राईले म्यान अफ द म्याच र विश्वास श्रेष्ठले इमर्जिङ प्लेयरको अवार्ड हात पारे ।महामारीमा दर्शकसहित खेल !चौधरी ग्रुपका प्रबन्ध निर्देशक निर्वाण चौधरीको कम्पनी नेपाल स्पोर्ट्स एन्ड इभेन्ट्स म्यानेजमेन्ट (एनएसईएम) ले आयोजना गरेको नेपाल सुपर लिगमा दर्शकबिना खेल सञ्चालन गर्ने बताइएको थियो । ‘कोभिड–१९ संक्रमण बढेका कारण सरकारले २५ जनाभन्दा बढी भेला हुन बन्देज लगाएको छ । त्यसैले एनएसएलका खेल ‘क्लोज्ड डोर’ मा हुनेछ,’ अघिल्लो दिन एनएसएलका निर्देशक श्रेयांश कार्कीले भनेका थिए, ‘सरकारको निर्देशन पूर्ण रूपमा पालना गर्ने छौं ।’ उद्घाटन खेलमा शनिबार टिकट बिक्री गरिएको थिएन । गेटबाट प्रवेश गर्नेबित्तिकै सेनिटाइजर पनि राखिएको थियो । तर, दशरथ रंगशालाभित्रको माहोल कार्कीले भनेजस्तै दर्शकरहित भने थिएन ।सरकारले तोकेको २५ जनासम्म होइन, सयौंको संख्या भीआईपी प्यारापिटमा देखियो । करिब १५ हजार दर्शक क्षमताको साधारण प्यारापिट खाली नै थियो । सेतो जर्सीमा ठूलै संख्यामा आएका काठमाडौं रेजर्सका समर्थक झन्डा हल्लाउँदै ‘गो रेजर्स, गो रेजर्स’ भन्दै हुटिङ गरेर आफ्नो टिमलाई हौसला दिइरहेका थिए । ललितपुरको आक्रमणमा उसका मालिकसहित ठूलै संख्यामा आएको समूहले पनि प्यारापिटबाट साथ दिइरहेका थिए ।यो महामारीमा सरकारको नियम उल्लंघन गर्ने गरी दर्शकसहितको एनएसएलको उद्घाटनमा राष्ट्रिय खेलकुद परिषद्का सदस्य–सचिव रमेशकुमार सिलवाल र एन्फाका अध्यक्ष कर्माछिरिङ शेर्पा पनि अतिथिको रूपमा साक्षी बन्न पुगेका थिए । टेलिभिजनमा प्रत्यक्ष प्रसारणको समय तोकिए पनि १२ मिनेटपछि मात्रै खेल सुरु गरिएको थियो । प्रतिस्पर्धा चलिरहेकै बेला दोस्रो हाफमा मैदानमा दुई कुकुरको प्रवेशले पनि व्यवस्थापनलाई चुनौती दिएको थियो । एनएसएलको ‘प्लेयर लिस्ट’ मा एन्फाका केन्द्रीय सदस्य विजय घलेको नाम जनरल कोअर्डिनेटरमा लेखिएको थियो । तर उनी रंगशाला परिसरमा उपस्थित नै भएनन् ।